b"\n_START_ARTICLE_\nXkcd\n_START_PARAGRAPH_\nxkcd (v\xc4\x8dasih zapisan kot XKCD) je spletni strip ameri\xc5\xa1kega avtorja Randalla Munroeja, ki obi\xc4\x8dajno izhaja trikrat tedensko na naslovu xkcd.com. Avtor ga opisuje s sloganom\xc2\xa0\xc2\xbbA webcomic of romance, sarcasm, math, and language\xc2\xab\xc2\xa0(Spletni strip o ljubezni, sarkazmu, matematiki in jeziku). Objavljen je pod licenco\xc2\xa0\xc2\xbbCreative Commons-Priznanje avtorstva-Nekomercialno 2.5\xc2\xab. Munroe, nekdanji robotik pri Nasi, poleg stripa objavlja na istem naslovu \xc5\xa1e blog in projekt \xc2\xbbWhat If?\xc2\xab, kjer odgovarja na hipoteti\xc4\x8dna vpra\xc5\xa1anja bralcev._NEWLINE_Risarski slog je minimalisti\xc4\x8den, z liki iz navadnih \xc4\x8drt in praznimi ozadji, kljub temu pa je strip popularen zaradi avtorjevih domislic, pogosto v obliki \xc5\xa1al na temo matematike ali ra\xc4\x8dunalni\xc5\xa1tva. Nekatere so v celoti razumljive le ra\xc4\x8dunalni\xc5\xa1ko ali splo\xc5\xa1neje razgledanim bralcem. Pogoste so tudi pop-kulturne reference, vklju\xc4\x8dno z Wikipedijo, zlasti odmevne pa so posebne epizode, v katerih Munroe eksperimentira s kombiniranjem tehni\xc4\x8dnih mo\xc5\xbenosti interneta in stripovskega medija za inovativno podajanje vsebine in subtilno sporo\xc4\x8dilnost. Strip sicer nima enotne zgodbe, epizode povezujejo le nekateri (domnevno) stalni liki._NEWLINE_Nastalo je ve\xc4\x8d spletnih skupnosti, ki debatirajo o posameznih epizodah, med njimi wiki, na katerem bralci objavljajo razlage. Nekateri stripi, ki omenjajo razli\xc4\x8dne aktivnosti, so spodbudili ljudi, da so jih izvedli v \xc5\xbeivo, denimo zbrali na koordinatah, ki jih je vrnila formula v enem od njih. V epizodi #353 je prikazan eden od likov, kako lebdi v zraku in na vpra\xc5\xa1anje, kako mu to uspe, odvrne, da je preprosto napisal import antigravity v programskem jeziku Python (epizoda je poklon preprostosti in zabavnosti programiranja v Pythonu). V kasnej\xc5\xa1e razli\xc4\x8dice tega programskega jezika so ustvarjalci zato za \xc5\xa1alo vdelali ukaz import antigravity, ki odpre privzeti brskalnik in prika\xc5\xbee to epizodo._NEWLINE_Leta 2008 je bil xkcd nominiran za nagrade v ve\xc4\x8d kategorijah na podelitvi Web Cartoonists' Choice Awards. Munroe je bil leta 2011 nominiran tudi za nagrado Hugo za najbolj\xc5\xa1ega ljubiteljskega umetnika."